Nuwe regulasie vir bakkiesArgieffoto: Verskaf Die Automobiel Assosiasie (AA) het gesê ŉ nuwe verkeersregulasie wat Donderdag in werking tree, is “ŉ stap in die regte rigting”. Vanaf Donderdag, 11 Mei, ingevolge die Nasionale Verkeerswet, mag geen kind meer in die bak van bakkies of voertuie vervoer word in ruil vir finansiële vergoeding nie. Volgens die AA is die nuwe regulasie ŉ stap in die regte rigting omdat dit die veiligheid van skoolkinders op die staat se veiligheidsagenda plaas. “Dit beteken ook diegene wat kinders vervoer met onpadwaardige voertuie of voertuie wat nie ontwerp is vir die vervoer van kinders nie, sal nou hul voertuie moet vervang of herstel,” het die AA in ŉ verklaring gesê. Die AA meen egter dat dié nuwe regulasie ook ŉ las op ouers plaas wie se enigste uitweg is om hul kinders saam met sulke drywers te laat ry. “Baie ouers het eenvoudig nie ŉ keuse nie; dis ŉ geval van gee jy jou kind toegang tot onderrig, of nie. Dis hoekom dit so noodsaaklik is om beter, betroubare openbare vervoer in afgeleë areas te kry,” lui die verklaring. Die nommer 250-regulasie verbied ook die vervoer van ander, ouer mense in die bak van voertuie vir vergoeding, behalwe wanneer daar ŉ kap op die voertuig is en indien die passasiers nie naby enige goedere of gereedskap sit nie.